Video: Renate Barnard gaan voltyds teen rassekwotas veg‘n Skermskoot uit die video Die konstitusionele hof het onlangs, ná ŉ stryd van nege jaar, teen haar beslis in een van Suid-Afrika se bekendste regstellendeaksiesake. Sy was twee keer die beste kandidaat vir ’n bevorderingspos waarvoor sy aansoek gedoen het, maar is telkens weens die kleur van haar vel nie aangestel nie. Solidariteit het ook besluit om voort te gaan om ŉ internasionale klagte te lê teen die Suid-Afrikaanse regering oor die nienakoming van die vereistes van die Verenigde Nasies se internasionale konvensie oor die uitwissing van alle vorme van rassediskriminasie. Die vakbond het ŉ YouTube-video bekendgestel waarin Barnard steun werf vir haar en die vakbond se petisie wat aan die Verenigde Nasies gerig word. ŉ Groot bekendstelling van die video is op sosiale media gehou. “Die konstitusionele hof het my stryd teen rassekwotas tydelik gestuit, maar ek glo in wat reg en billik is en gaan my nou voltyds daarvoor beywer. Een van die groot veldtogte wat ek saam met Solidariteit gaan aanpak, is om die stryd vir billikheid in die werkplek na die Verenigde Nasies (VN) se komitee vir die uitwissing van alle vorme van rassediskriminasie te neem,” het Barnard gesê. Solidariteit beplan ook verskeie ander hofsake teen die Suid-Afrikaanse regering. Die grootste gaan waarskynlik die regstellendeaksiesaak teen die departement van korrektiewe dienste wees wat Solidariteit namens werknemers in die Wes-Kaap (waarvan nege bruin en een wit is), voer. Die saak sal waarskynlik ook na die konstitusionele hof eskaleer. Solidariteit gaan môre by ŉ perskonferensie besonderhede van die klagte wat hy teen die Suid-Afrikaanse regering by die VN se komitee vir die uitwissing van alle vorme van rassediskriminasie lê, bekendmaak.